Ungaria ameninţă că nu va recunoaşte "certificatele verzi". Ce condiție impune guvernul de la Budapesta.
Ungaria ameninţă că nu va recunoaşte "certificatele verzi" dacă vaccinurile sale nu sunt acceptate. Comisia Europeană a prezentat, miercuri, proiectul "Certificatului verde digital". Potrivit CE, "certificatul verde digital" este un instrument "nediscriminatoriu" şi "temporar".
Ungaria nu va recunoaşte "certificatele verzi digitale" propuse de Comisia Europeană în cazul în care vaccinurile anticoronavirus administrate de autorităţile medicale ungare nu sunt acceptate de alte ţări.Comisia Europeană a prezentat, miercuri, proiectul "Certificatului verde digital" (în engleză: "Digital Green Certificate" / în franceză "Certificat vert numérique"), un instrument "nediscriminatoriu" şi "temporar", care, dacă va fi aprobat de Consiliul European şi de Parlamentul UE, ar urma să faciliteze circulaţia în spaţiul comunitar.Certificatul va conţine date despre vaccinarea anti-Covid-19, despre rezultate negative la teste pentru depistarea coronavirusului sau despre prezenţa anticorpilor după vindecarea de Covid-19. Proiectul prevede recunoaşterea doar a vaccinurilor autorizate de Agenţia Europeană a Medicamentelor.Ungaria utilizează vaccinurile Sinopharm (China) şi Sputnik V (Rusia)Până în prezent, Agenţia Europeană a Medicamentelor a aprobat patru vaccinuri anticoronavirus: Pfizer/BioNTech, Moderna, AstraZeneca/Oxford şi Johnson & Johnson. Ungaria şi Slovacia au achiziţionat vaccinuri din afara Uniunii Europene.Ungaria utilizează vaccinurile Sinopharm (China) şi Sputnik V (Rusia). Comisia Europeană a subliniat că vor fi acceptate doar certificatele care confirmă vaccinarea cu produse aprobate în spaţiul UE, precizând însă că "statele membre pot decide să accepte vaccinuri suplimentare". Cetăţenii ungari vaccinaţi ar putea fi nevoiţi să demonstreze prin teste că nu au coronavirus sau că au anticorpi după vindecare.Guvernul Ungariei avertizează că va recunoaşte certificatele pe bază de reciprocitate. Dacă alte ţări nu recunosc certificatele de vaccinare emise de Ungaria, "atunci, pe baza reciprocităţii, Ungaria nu va accepta certificatele din ţările care nu le acceptă pe cele din Ungaria", afirmă Gergely Gulyás, ministrul ungar pentru Politicile Cabinetului, citat de site-ul HungaryToday.hu.